
O Volapükaflens Valöpo! 


Eprimobs anu yeli nulik votik, ed ekö pöt gudik ad betikön stadi anuik pükas 
bevünetik mekavik. 


Balido betikobsös zeili rigädik püka somik, kel äbinon ad lofön menäte püki 
telid pro kosäd komunik. Erivoy-li jenöfo zeili at? No! Menät no zepon püki 
somik. Tikamagot binon gudik - ab valemo no pedaopton. Jenav jonon, das püks 
netik veütik efölons zeili at pläamü latin, kel pägebon mödo fa mens kulivik dü yels 
mödik. Ab anu latin eperon stadi privilegik at büik. Anu privilegi at dalabons püks 
netik veütikün. 


Lo jenöfot at, mutobs betikön zeili votik, sevabo: ad fomön slopanefi, kel 
zepon veüti püka somik, kel gebon oni, e kel yufon slopanis votik da vol medü 
noganükams difik. Tikamagot at, nendoto, ya eplöpon. Sperantapük binon sam 
gudikün ota. Kanoy tuvön ti valöpo slopanis püka, kels yufons odis. Ab leigodü stad 
bü yels luldeg, zeil at id efibikon. Lanäl ot no dabinon anu äsä ädabinon bü yels 
luldeg. Ed atos binos pidabik. 


E kod tefik i binon pidabik. Juls no vilons kuradükön studi pükas bevünetik. 
Sekü atos, no sevoy mödikosi dö ons. Ebuükons ad propagidön pükis netik ad tidön 
menis dö läns votik, do pük bevünetik ödunon otosi fasilikumo. Ab no viloy betikön 
mögi at. Skan Yuropa Pebalöl binon, das peloy monemi ai mödikumi ad gebön 
netapükis ai mödikumis pla pük bevünetik bal. 


Jenöfot ya stunidabik! Dabinons-li mens bleinikum, ka utans, kels no vilons 
logön? 


Valikosi Gudikün Oles ed Olikanes 


sedom 


wozu Apru 

PATÄD VOLAPÜKA (1) 
Vöd patädik_; PÖ 
PÖ binon präpod rigik, e vöd(s), kel(s) sökon(s) oni binon ai in nominatif. 
Ekö sams ad jonön gebi verätik präpoda at: 
(1) Ad sinifön : dunölo duni(s) patik, samo: 
Pö studs ofa, konsultof bukis mödik; 


) 

i) Kolkömoy menis alsotik pö danüd; 
j) Pökonsärt juitofs musigi klatädi 
) 





(d) Man pefanäbükom pö midun. 
(2) Ad sinifön : sekü dun(s) semik, samo: 


(a) Eperom moni pö cütam skanik; 

(ä) Pövobiäl ofa, eliegikof vifiko; 

(b) Binom saludan pä duns saludik oka; 

(c) Pä nesnat omsik, eperoms lestümi flenas büik; 
(d) Pö saun gudik, lif binon ventür aldelik. 


(3) Ad sinifön : sevädoti patik, samo: 


(a) Sevobs ofi te pö nem; 

(ä) Hiel Frank pasevädom pö gol oka; 

(b) Pä klots, kelis lenlabof, binof vom liegik; 

(c) Pö noid laodik, sevob, das äbinons cils nilädik; 
(d) Alan tikon, das binom soldat pö juks leklinik oma. 


(4) Ad sinifön : naedi sunädik, samo: 


(a) Espikof ome pö süpäd gretik oma; 

(ä) Eglömob vödemi spikäda obik pö dredäl; 

(b) Esuemof buki at pö loged balid; 

(c) Ad savön dogi, pë nentik inügolom ini dom filik; 
(d) Voboms mödikumo pö stigäd. 


IV:31:2007 
PENEDAGUL 


O redakan löfik! 


Kis binon-li ‘pük mekavik'? Volapükaflen John Redgwell epenom dö 
latin in lartüg okik vemo nitedik, keli ereidobs in nüm lätikün gaseda (17.3, 
3/2007, pads 22-23) do latin leno binon mekavik. Nendoto John, ko kel suvo 
elabob disputilis leflenöfik bevülogamiko ed in pads gaseda obsik, eniludom 
gidetiko, das no ökanom notodön tikis okik, kö negudiko digidom püki ai 
vöniki ed ai yuniki. 


Primo: „Pük binon din lifik.” Lesiö! Latin lifon: logolös e lilolös 
pösodis, kels adelo spikons, löfaflätons, kanitons, zanons, smilons, drenons, 
e r. medü pük at: brefo notodons valikosi lifa latino, kelosi notodoy in pük 
seimik votik. Dub bevüresod visitolös: 

latinitatis.com; lvpa.de/html/latinus.htm; lvpa.de/html/lupanus.htm 


Miedets flena John fibons, ven metafors dobons. ,„ ... gramat stabik 
[latina] eblibon äs gramat hiela Cicero”. Lesiö! Ab leno kodü atos binon 
fösil. El John ipenom dö cens in Linglänapük (a.s. spake/spoke). Cens at 
äjenons ven no ädabinon dugälam valemik ad lärnön püki at, kü no ädabinons 
televid e radion. Adelo (votaflano neläbiko) spikans balükons e laifövons 
gebi gramata e vödema. „If cens binons saidiko gretiks”, esagom, „givoy 
püke nemi nulik, samo, ven ivotastidoy sperantapüki, inemoy püki at eli 
„ldo”. Samo, sio, pro Latin/Spanyänapük. Ab if no dabinons cens, pük 
blebon otflano ko ‘cils’, samo sperantapük e latin. „Cens gramatik davedons 
te sekü sluds menas”. Lenoö! Sekü gebam menas. If geb no cenon, gramat 
no cenon. Kadäm Fransänik suvo sludon, ed igo dalebüdon tefü vöds e foms 
Fransänapüka - lölöfiko vaniko. 


„Püks valik binons notods tika menik”. Lesiö! E latin binon notod 
tikas menik - in penam e spikam - bü milyels, ed adelo, e fü 





Brian R. Bishop, 
Leigh-on-Sea, 
Linglän. 


IV:32:2007 


ELOT ZAHIR (1) 
fa hiel Jorge Luís Borges 


In Buenos Aires elot Zahir binon könäd komunik völadü 
pesodazims teldeg, su kel tonats : N T e nüm: 2 pekratons dub jeifalam 
u penedaneif; su flan votik pegavon yelanüm: 1929. (Tö Guzerat, ün 
fin tumyela XVIII-id, tigrid äbinon el Zahir; in Pärsän mälöm (1) keli 
hiel Nadir Shah äbüedom jedön ini lestab mela; in fanäböps di Mahdi, 
ünü yel; 1892, kompad smalik, keli hiel Rudolf Carl von Slatin 
ädoatom, pävilupöl me turbanadileds; in sünagog di Córdoba, cedü 
hiel Zotenberg, vein bal in maboin bala se kölüms mil teltum; in 
yudaziläk di Titwan, lestab fonäda). Adelo binos del degkilid novula; 
ün fin neita velid yunula el Zahir äkömon ini nams obik; no plu binob 
utan, kel äbinob ettimo, ab nog padälos obe ad memön, e ba konön, 
jenotis teföl. Binob nog, ifi te dilo, hiel Borges. 


Tü yunul 6-id ädeadof jiel Teodelina Villar. Magods ofik, ünü 
1930, äfulükons timapenädis volädik; bundan at ba äkeyufon ad jafön 
magädi, das äbinof vemo jönik, do no sams valik stütons lecedi at. 
Jenöfo, el Teodelina no so äkälof jöni, äsä nendöfi. Hebreyans e 
Tsyinänans äbepenons dinädis menik valik; in el Mishnah reidoy, das 
pos solamoikam zädelik, skrädan labü nad no sötom plödikön; in Buk 
Ritulas, das vüdäb, ven geton bovüli balid, muton logotön fefiko, e ven 
geton telidi, stimo ä läbiko. Sümik, ab staböfikum, äbinon sevär, keli 
äflagof de ok el Tepodelina Villar. Ästeifof, äs slopans konfutsita ud äs 
talmudans, veräti neriprodovik duna alik, ab steifäl ofik äbinon 
stunidabikum ä fikulikum, bi noms lekoefa ofik no äbinons laidüpik, 
ab sumätöfükons okis lü vims ela Paris u ela Hollywood. El Teodelina 
Villar älogädof in tops gidöfik, tü düp gidöfik, in fom gidöfik, labü 
neklien gidöfik, ab neklien, fom, düp, tops ävorädikons ai ti sunädo ed 
ädünons (in mud ela Teodelina Villar) as sams fäkiäla. Äbesteifof veri, 
äs hiel Flaubert , ab veri in timülöf. Lif ofik äbinon samöfik; däsper 
ninik ye ai ävorükon ofi. Ästeifülof votikamis nenropiko, äsva ad 
fugön de ok it; köl e fom herema ofik äbinons famiko nefümöfiks. Ai 
ävotikons i smilil, logodaköl, logaslob. Sis 1932 äbinof desino ä 
kälöfiko mägik . .. Krig ädavedükon säkädis mödik, dö kels ämutof 

tikön. Nü el Paris pekoupon fa Deutänans, kio söföloy-li vogädi? 
Foginänan, keli ai iminiludof, ädälom oke ad migebön kredäli ofik ad 
selön ofe hätis zilidöfik semik; ün yel at, äsagoy, das dins ledrolik at 
neai pilenlabons in Paris e, sekü atos, no äbinons häts, ab vims vilädik ä 
nenzepiks. Mifäts no kömons soeliko; dokan Villar ämutom 
fealotädön lü süt: Aráoz (2) e magod dauta omik äjönükon reklamis dö 
krems e dö toods. (Krems, kelis suvo äsmivof sui skin okik! Toods, 
kelis ya no ädalabof!) Äsevof, das plag gudik lekoneda oka äflagon 
liegi gretik; äbuükof ad soalükön oki, kas lemikön. Zuo ädolos ofi ad 
mätedön ko jipulils nenstöfik. El Aráoz: räyun dagik äbinon tu 
moniflagöl; tü yunul 6-id, el Teodelina Villar negütöfiko ädeadof 
zänodü el Barrio Sur (Räyun Sulüdik). Sötob-li koefön, das, 
pämufükölo dub levip Largäntänik stedälikün:; lucäd, älelöfob ofi, e 
das deadam ofik äkoedon drenön obi? Reidan ba ya iniludon osi. Dü 
deadagaläds, proged korupikama kodon, das deadan gegeton logodis 
büik oka. Ün timül semik neita kofudik et yunula, el Teodelina Villar 
äbinof magiviko ut, kel äbinof bü yels teldeg; logod ofik ägegeton 
nämäti, keli givons pleid, mon, yun, sev, das kronoy dinitaleodi, nelab 
fomäla, mieds, voräd, stup. Ätikob sümikosi ad fom nonik logoda at, 
kel so äkudükon obi, obinon lätik, ibä äkanon binön balid. Stifiki bevü 
flors älüvob ofi, gudükumöli nestümi ofik kol deadam. Äbinos ba düp 
telid göda, ven äsegolob. Plödo keds pespetöl domas lövik ä domas 
balteadik isumons jini nedabinotik, keli kösömo sumons neito, kü jad e 
taked balugükons onis. Brietik me pid ti nepösodik, äspatob ve süts. 
Lä gul ela Chile ed ela Tacuri älogob viktualiselidöpi maifik. In 
selidöp at, neläbo obe, mans kil äpledoms me kads. 


Vöd: taced, üd el „oximoron,” sinifon gebi ladyeka, kel jiniko 
taspikon subsati, keli tefon; samo, gnosidans äspikons dö lit dagik, 
lalkimans dö sol blägik. Segolön se top visita lätik oba ele Teodelina 
Villar e drinön ludrinedis lalkoholerik in viktualiselidöp äbinos sot ela 
„oximoron;” grob, fasil oniks äblufodons obi. (Kadapled in selidöp 
äpluükon taädami). 

(1) Sextant: stum stelavik vönädik ad mafön geiloti stelas. 
(2) Ba in zif Buenos Aires, kö älödom el Borges, kel binom 


it heroedan konota. (Tradutod fa hiel S. Meira’ 

MAN, KEL ÄRISKÄDÜKOM DABINI LAIDIK LEVALA 
fa hiel Frank Roger 





Stels äsvietons nidiko pö neit at nen mun. Igo tufäl lenonik pülikün 
lefoga ädämükon nendöfi sila, kel äflamon me stels tu mödiks ad numön. 


«Vio jönik," äsagof jiel Sylvia hiflene oka David me vög nentonik, 
äsif ädredof, das vöds laodiko pespiköls ödämükons-la stili takedik. „Vero 
dredilik." 


„Kanoböv seadön is ad logedön osi laidüpo,"” äbaicedom el David. 
Dü tim brefik äseadons us seiliko ed ästunidons leglimöfi sus ons. 


„Ekö!" äsagom süpo el David, du äjonom stripi lita, kel ästuron jüi 
horit. „Stel dofalöl.” 


„O David! Kanol dunön vipi anu," äsagof el Sylvia, kel äflapilof 
kuradükölo fleni oka su jot. „Alna ven logoy steli dofalöl, kanoy dunön 
vipi." 


El David ätikom dü timül, täno äsagom; „vipob, das logobös steli 
dofalöl votik.” Töbo sekuns anik latikumo, strip telid lita äpubon in sil. 


„O David, vip ola ejenöfikon." 
„Si, si," äsagom el David digidölo. „Kanob-li dunön vipi votik anu?" 
„Ab klüliko,” „äsagof el Sylvia. „Vipi kinik odunol-li atna." 


„Vipob, das logobös steli dofalöl nog bali," ägespikom el David 
nenzogo. El Sylvia äfronükof flomi. „O David, no vilol-li dunön vipi difik?" 


„No," ägespikom, ed äjonom stripi kilid lita, kel änidon da stään fa 
stels pebeseidöl. „Ekö ya strip okömöl. Vipob, das logobös steli dofalöl 
nog bali. Ekö! eköon. Vipob, das logobös steli dofalöl votik. Lülogolöd!" 

„Ab David . . ." Töb e nesuem ikripons ini vög ofa. „Kisi dunol-li? 
Kisi sinifos-li bo atosi?" 


Stels dofalöl primons ad pubön vifiko, bal pos votik. El David 
ädönuom vipi oka ai plu; tü timül alik ätüvom stripi nulik lita silo. 
Älogedom löpio pö küpäl lemuik, pesludöl ad no nelogön igo steli dofalöl 
balik. 


„Vipob, das logobös steli dofalöl votik. Benö! Vipob, das logobös 
steli dofalöl votik. Gudö! Vipob, das logobös steli dofalöl votik.” 


„O David," äsagof jiel Sylvia du suemäl älitikon. „Kikodo mutol-li 
dobükön ai valikosi? Logolöd silil Äbinon so jönik, ed anu. . . " 


El David töbo älilom ofi ed ästeifülom ad lönedükön ritmuti gloföl 
stelas dofalöl, kels äpubons ed äfefilikons. „Vipob, das logobös steli 
dofalöl votik, vipob, das logobös steli dofalöl votik. . . " 


Suno sil ädakrudon me strips lita vietik äsif äbinon-la kanevad, kel 
pätatakon ko neif pödao. El David äropom vipis lienetik oka ad kleilükön 
vifiko utosi, kelosi ädunom. „Vilob sevön, dü tim violunik kanoy fövön siti 
at. Logolöd! Vipob, das logobös steli dofalöl votik. . . 


„Nedunolöd osi, o David, begö!" älebegof el Sylvia. „No sevol 
utosi, kelosi dunol. Kis obinos-li sek atosa? Kin sevon-li sekis pekodöl dub 
atos! Löfü God, o David, nedunolöd lieneti somik!" Ägleipof bradi oma. 
Ab el David no äjinom dalilön ofi. Äbinos fikulik ad sevön, kis öjenos anu. 
Stomül stelas dofalöl äfalon anu sui ons, ed el David ädönuom ai vipi oka: 
„Vipob, das logobös steli dofalöl votik . . " 


El Sylvia äpedof namis oka ini puns ed äprimikof ad slokön. „O 
David, begö! stopö büä ojenon bos jeikik. Kin sevon dämi, keli kodol! 
Ba dasleitol-la stöfi lölik levala!” 


„No spikolöd so fopiko, o löfan! No cedob, das dabinon riskäd 

Te vilob sevön, violunüpo kanoy fövön vipijenöfükami at. Kisi ädunob-li? 
Ekö! Vipob, das logobös steli dofalöl votik." Lölöfiko no pespetöl, sil neitik 


igeikon lü pub rigik oka. No äkanoy logön litastripi balik. Stels äsvietons 
ed änidülons äs büo. 


„Stebedolös!" äsagom el David. „Vip lätik oba no pegevon. Sötos 
binön stel dofalöl votik. Bos dobik dabinon is. Älogedom löpio, küpäliko 
skrutölo sili, ab nos imufon. Seil dibiköl äfomon pödaglun mimalik ta mel 
nenmufik nadasteigas nidülöl. Seil äövedon minuts, e jünu nos icenon. 


„O David! äsagob osi ole," ästötof el Sylvia vü sloks. „Godöl Kisi 
edunol-li? Kis speton-li obis anu?" 


FIN 


Tradutod fa hiel R. Midgley’ 
ca E a a a e a a E à 


SMILOBSÖS FINO! 
KONSÄL GUDIK 


„Nükömolös! nükömolös!" ävokädom`klotiselan feilane, kel äzogom dü 
sekuns anik fo jonetöp ad xamön kälöfiko canis pedajonöl us. 





Selan: Is kanol remön canis gudikün ta suäms nejerikün. 
Feilan: Selol-li jitis? 

Selan: Lesi! Selob jitis jönikün. 

Feilan: E binons-li kliniks? 

Selan: Klüliko! Vemo kliniks. 

Feilan: Täno lenlabolös bali onas, begö! 


VERAT 

Jimatan: Sevob, das büsidacif olik dalabom yaktis fol, toodis jöl e 
domis deg. Kisi dalabom-li nog? 

Himatan: Moni tu mödiki! 


